**Vispārējas vadlīnijas**

**uzņēmumu darba organizēšanai COVID -19 izplatīšanās laikā**

Vadlīnijas sagatavotas, pamatojoties uz epidemioloģiskās drošības pasākumiem un pretepidēmijas pasākumiem Covid-19 izplatības ierobežošanai.

**RĪCĪBA SASLIMŠANAS GADĪJUMĀ**

1. Gadījumā, ja darbiniekam parādās Covid-19 pazīmes darba vietā, par to nekavējoties jāinformē tiešais darba vadītājs vai cita iestādes atbildīgā persona, jāuzliek sejas maska un jāpārtrauc darbs. Ja darbiniekam nav iespējams nekavējoties pamest darba telpas, nepieciešams izolēties atsevišķā telpā no pārējiem darbiniekiem līdz brīdim, kamēr ir iespējams doties projām.
2. Dodoties mājās, jāizvairās lietot sabiedriskais transports. Ja veselības stāvoklis nav smags, jāsazinās ar savu ģimenes ārstu. Ja personas veselības stāvoklis ir smags, jāzvana Neatliekamās medicīniskās palīdzības dienestam pa tālruni 113, lai veiktu personas izmeklēšanu un nepieciešamības gadījumā hospitalizāciju.
3. Jāveic rūpīga telpu, virsmu un koplietošanas priekšmetu tīrīšana un dezinfekcija ar dezinfekcijas līdzekļiem, kas iedarbojas uz apvalkotajiem vīrusiem, īpašu uzmanību pievēršot telpām, kur uzturējās slimnieks, un visām bieža kontakta virsmām.
4. Ja saslimšanas gadījums tiek laboratoriski apstiprināts, pēc pieprasījuma jāsniedz Slimību profilakses un kontroles centram (turpmāk – SPKC) plaša un precīza informācija par darbiniekiem, klientiem un citām iespējamām kontaktpersonām.
5. Konsultējieties ar SPKC, lai identificētu citus riskus un ieviestu individuāli piemērojamus papildu aizsardzības un drošības pasākumus. SPKC uzdevums ir sniegt rekomendācijas uzņēmumam, lai pārtrauktu transmisijas ķēdes. No uzņēmuma darba organizācijas ir atkarīgs potenciāli inficēto kontaktpersonu skaits un iespēja turpināt darbību.
6. Personām, kuras SPKC ir noteicis kā Covid-19 infekcijas slimības kontaktpersonas, 14 dienas jānodrošina pašizolācija dzīvesvietā (mājas karantīna) un pieejamība saziņai un sadarbībai ar ģimenes ārstu un citām ārstniecības personām. Šajā laikā jāuzturas dzīvesvietā, nedrīkst doties uz darbu, sabiedriskām un publiskām vietām un telpām, kā arī vietām, kur uzturas liels skaits cilvēku un jāievēro citi noteikumi.
7. Darbiniekiem jāpaliek mājās visu slimības un novērošanas laiku (stingras izolācijas periods), kā arī jāievēro pašizolācija (mājas karantīnu) situācijās, ja SPKC darbinieku ir noteicis kā COVID-19 inficētas personas tuvu kontaktpersonu un/vai jārūpējas par Covid-19 slimu ģimenes locekli.